
PASIŪLYMAS DĖL EUROPOS PARLAMENTO REZOLIUCIJOS
dėl ES politikos vaidmens formuojant Europos sporto modelį
(2025/2035(INI))
Europos Parlamentas,
–	atsižvelgdamas į Sutarties dėl Europos Sąjungos veikimo (SESV) 6 ir 165 straipsnius, kuriuose nurodyta Sąjungos kompetencija ir veikla sporto srityje, ypač puoselėjant sporto europinį aspektą, atsižvelgiant į specifinį sporto pobūdį, jo struktūrą, pagrįstą savanoriška veikla, ir jo socialinę bei švietėjišką funkciją,
–	atsižvelgdamas į 2021 m. gegužės 20 d. Europos Parlamento ir Tarybos reglamentą (ES) 2021/817, kuriuo nustatoma Sąjungos švietimo bei mokymo, jaunimo ir sporto programa „Erasmus+“ ir panaikinamas Reglamentas (ES) Nr. 1288/2013[footnoteRef:2], ypač į jo sporto skyrių, [2:  OL L 189, 2021 5 28, p. 1., ELI: http://data.europa.eu/eli/reg/2021/817/oj.] 

–	atsižvelgdamas į 2007 m. liepos 11 d. Komisijos komunikatą „Baltoji knyga dėl sporto“ (COM(2007)0391),
–	atsižvelgdamas į 2011 m. sausio 18 d. Komisijos komunikatą „ES lygmens veiksmų sporto sektoriuje svarbos didinimas“ (COM(2011)0012),
–	atsižvelgdamas į savo 2012 m. vasario 2 d. rezoliuciją dėl ES lygmens veiksmų sporto sektoriuje[footnoteRef:3], [3:  OL C 239 E, 2013 8 20, p. 46.] 

–	atsižvelgdamas į savo 2013 m. kovo 14 d. rezoliuciją dėl susitarimų dėl varžybų baigties ir korupcijos sporte[footnoteRef:4], [4:  OL C 36, 2016 1 29, p. 137.] 

–	atsižvelgdamas į savo 2017 m. vasario 2 d. rezoliuciją „Integruotas požiūris į sporto politiką: geras valdymas, prieinamumas ir sąžiningumas[footnoteRef:5]“, [5:  OL C 252, 2018 7 18, p. 2.] 

–	atsižvelgdamas į savo 2021 m. gegužės 19 d. rezoliuciją dėl sporto renginių organizatorių iššūkių skaitmeninėje aplinkoje[footnoteRef:6], [6:  Priimti tekstai, P9_TA(2021)0236.] 

–	atsižvelgdamas į savo 2021 m. lapkričio 23 d. rezoliuciją „ES sporto politikos vertinimas ir galimos ateities perspektyvos“[footnoteRef:7], [7:  OL C 224, 2022 6 8, p. 2.] 

–	atsižvelgdamas į tyrimą „ES sporto politikos įvertinimas ir galimi tolesni veiksmai“, kurį 2001 m. birželio mėn. paskelbė Vidaus politikos generalinis direktoratas[footnoteRef:8], [8:  CULT komiteto užsakytas tyrimas, 2001.] 

–	atsižvelgdamas į 2022 m. paskelbtą Komisijos tyrimą „Europos sporto modelio tyrimas“[footnoteRef:9], [9:  Švietimo, jaunimo, sporto ir kultūros generalinis direktoratas (Europos Komisija), 2022.] 

–	atsižvelgdamas į Tarybos ir Taryboje posėdžiavusių valstybių narių vyriausybių atstovų rezoliuciją dėl Europos Sąjungos darbo plano sporto srityje (2024 m. liepos 1 d.–2027 m. gruodžio 31 d.)[footnoteRef:10], [10:  ELI: http://data.europa.eu/eli/C/2024/3527/oj.] 

–	atsižvelgdamas į 2024 m. vasario 14 d. Komisijos komunikatą „Įgyvendinimo ataskaita dėl 2021–2024 m. ES darbo plano sporto srityje“ (COM(2024)0073),
–	atsižvelgdamas į savo 2021 m. birželio mėn. tyrimą „ES sporto politikos vertinimas ir galimos ateities perspektyvos“[footnoteRef:11], [11:  Mittag, J. ir Naul, R. (2021), „EU sports policy: assessment and possible ways forward“, Europos Parlamentas, Kultūros ir švietimo komitetui atliktas mokslinis tyrimas, Struktūrinės ir sanglaudos politikos teminis skyrius, Briuselis.] 

–	atsižvelgdamas į 2014 m. rugsėjo 18 d. Europos Tarybos konvenciją dėl manipuliavimo sporto varžybomis (Makolino konvencija),
–	atsižvelgdamas į 2022 m. Europos Tarybos peržiūrėtą Europos sporto chartiją[footnoteRef:12], [12:  Peržiūrėta Europos sporto chartija, 2022.] 

–	atsižvelgdamas į naujausius Europos Teisingumo Teismo sprendimus, susijusius su sportu, įskaitant bylas International Skating Union prieš Komisiją[footnoteRef:13], Royal Antwerp Football ClubECLI:EU:C:2023:1010., European Superleague CompanyECLI:EU:C:2023:1011. ir Lassana Diarra ir FIFPRO prieš FIFA ir URBSFA (C-650/22), [13:  ECLI:EU:C:2023:1012.] 

–	atsižvelgdamas į Tarybos ir Taryboje posėdžiavusių valstybių narių vyriausybių atstovų 2021 m. gruodžio 12 d. rezoliuciją dėl pagrindinių Europos sporto modelio požymių[footnoteRef:14], [14:  OL C 501, 2021 12 13, p. 1.] 

–	atsižvelgdamas į Darbo tvarkos taisyklių 55 straipsnį,
–	atsižvelgdamas į Kultūros ir švietimo komiteto pranešimą (A10-0000/2025),
A.	kadangi sportas yra Europos viešoji gėrybė ir vis vertingesnis Europos turtas – socialiniu, ekonominiu, politiniu ir kultūriniu požiūriais;
B.	kadangi sportas ir fizinė veikla atlieka svarbų vaidmenį žmonių gyvenime, suburdami bendruomenes ir žmones bei gerindami sveikatą ir gerovę;
C.	kadangi sportas yra integracijos priemonė, ypač mažiau galimybių turintiems žmonėms;
D.	kadangi sportas atlieka labai svarbų vaidmenį propaguojant tokias ES vertybes kaip demokratija, pagarba, solidarumas, įvairovė ir lygybė;
E.	kadangi Europos sporto modelis grindžiamas tokiais pagrindiniais aspektais kaip solidarumo, tvarumo, sąžiningumo, įtraukumo, atviros konkurencijos ir sporto nuopelnų principai;
F.	kadangi Europos sporto modelis apima ir elitinį, ir mėgėjišką sportą;
G.	kadangi Europos sporto modelis apima moterų sporto plėtrą ir lyčių lygybės skatinimą sporte;
H.	kadangi nerimą kelia mėgėjų sporto savanorių skaičiaus mažėjimas;
I.	kadangi naujausi Europos Teisingumo Teismo sprendimai suteikia galimybę toliau stiprinti Europos sporto modelį ES politikoje;
J.	kadangi sportas susiduria su daugybe iššūkių, įskaitant valdymo, korupcijos, susitarimų dėl varžybų baigties, dopingo, piratavimo ir diskriminacijos problemas;
K.	kadangi didėja užsienio investicijų ir nuosavybės tendencija, vien tik pelno siekiančių pramogų modelių grėsmė ir rizika konkurencinei pusiausvyrai profesionaliame sporte;
Europos sporto modelis: tarnauti visuomenei ir skatinti įtrauktį
1.	pakartoja, kad yra tvirtai įsipareigojęs ginti Europos sporto modelį, pagal kurį sportas tarnauja visuomeniniams tikslams;
2.	pripažįsta, kad reikia apsaugoti Europos sporto modelį, užtikrinant nuolatinį tvarų sporto – nuo mėgėjiško iki profesionalaus – vystymąsi regioniniu, nacionaliniu ir Europos lygmenimis;
3.	pabrėžia, kad reikia toliau plėtoti Europos sporto modelį atsižvelgiant į piliečių interesus, ES vertybes ir politikos prioritetus, pvz., lygybę, įvairovę, įtrauktį, sveikatą ir gerovę, Europos socialinį modelį ir ES konkurencingumą;
4.	ragina visus suinteresuotuosius subjektus dėti daugiau pastangų siekiant skatinti saugų, įtraukų ir teisingą sportą, daugiausia dėmesio skiriant lyčių lygybės skatinimui, kovai su visų formų smurtu ir priekabiavimu ir sporto infrastruktūros prieinamumo gerinimui;
5.	pabrėžia gyvybiškai svarbų fizinio aktyvumo vaidmenį vaikams ir jaunimui, pabrėždamas jo tiesioginę ir ilgalaikę naudą fizinei ir psichinei sveikatai, taip pat jo indėlį į jaunimo socialinių ir gyvenimo įgūdžių ugdymą;
6.	pabrėžia itin svarbų savanorių vaidmenį sporto srityje ir prašo Komisijos kartu su valstybėmis narėmis parengti rekomendacijas dėl savanoriškos veiklos sporto srityje;
Europos sporto modelis: tarnauti ES vertybėms ir solidarumui 
7.	pabrėžia esminę solidarumo principo svarbą užtikrinant, kad sportas tarnautų visų interesams, o ne kelių asmenų pelnui, ir pakartoja, kad reikia stiprinti profesionalaus ir mėgėjiško sporto ryšį taikant veiksmingesnius solidarumo mechanizmus;
8.	ragina Komisiją pateikti tyrimą, kuriame būtų apžvelgiami esami finansinio solidarumo mechanizmai ir perskirstymo programos, apimančios skirtingus sporto ir lygmenų ES lygmenis, kartu pateikiant rekomendacijas dėl tolesnio jų plėtojimo;
9.	atsižvelgdamas į tai, ragina Komisiją remti sporto valdymo organų teisinį tikrumą ir išnagrinėti, ar reikalingi perskirstymo mechanizmai tarp didelių ir mažų lygų ar varžybų ir įvairiose disciplinose, įskaitant jaunimo sportą;
10.	pabrėžia, kad reikia toliau didinti sporto finansavimą, ypač pagal naująją 2028–2034 m. programą „Erasmus +“, ir toliau remti sąveiką tarp kitų fondų ir programų;
11.	pripažįsta programos „Erasmus +“ pavyzdinį vaidmenį finansiškai remiant mėgėjiškas sporto organizacijas ir teigiamą programos poveikį piliečiams ir visuomenei;
12.	mano, kad sporto srityje labai svarbios finansinio tvarumo taisyklės, ir pabrėžia, kad reikia veiksmingai užtikrinti šių priemonių vykdymą ir jas atnaujinti, įskaitant tinkamą profesionalaus futbolo žaidėjų atlyginimų kontrolę;
13.	primygtinai ragina valstybes nares ir toliau reikalauti, kad svarbių sporto renginių šeimininkai ir organizatoriai laikytųsi Europos sporto modelio vertybių, įskaitant žmogaus teises ir tvarumą;
14.	pripažįsta, kad Europos sporto srityje randasi vis daugiau investicijų iš užsienio investicijų bei užsienio nuosavybės atvejų ir ragina Komisiją užtikrinti Europos sporto finansinį vientisumą ir konkurencinę pusiausvyrą;
15.	pripažįsta organizuoto ir finansinio nusikalstamumo sporte riziką ir mano, kad turi būti užtikrintas griežtas išsamus investicijų ir nuosavybės Europos sporto srityje tikrinimas, be kita ko, išplečiant ES kovos su pinigų plovimu sistemą, kad ji apimtų profesionalų sportą;
16.	pabrėžia, kad ES lygmeniu reikia spręsti didėjančią dopingo vartojimo problemą visais sporto lygmenimis, įskaitant masinį, rekreacinį ir mokyklinį sportą;
Europos sporto modelis: skatinti kolektyvinį valdymą, sportininkų teises ir išgirsti sirgalių balsą 
17.	pripažįsta, kad sporto savarankiškumas priklauso nuo gero valdymo, ir ragina tarptautines, Europos ir nacionalines sporto organizacijas, taip pat suinteresuotiesiems subjektams atstovaujančias organizacijas įgyvendinti aukščiausius valdymo ir skaidrumo standartus;
18.	palankiai vertina valdymo organų pastangas kolektyvinio valdymo srityje ir ragina imtis tolesnių veiksmų siekiant stiprinti suinteresuotųjų subjektų balsą priimant sprendimus, ypač įsipareigojant užtikrinti sportininkų ir sirgalių dalyvavimą;
19.	ragina sporto valdymo organus toliau įgyvendinti lygybės, įvairovės ir įtraukties skatinimo priemones, visų pirma spręsti ir toliau per mažo moterų skaičiaus vadovaujančiuose postuose problemą;
20.	pabrėžia, kad būtina nustatyti atstovavimo standartus ir patikras, kaip būtiną suinteresuotųjų subjektų organizacijų dalyvavimo valdymo procesuose sąlygą;
21.	ragina Komisiją skatinti socialinį dialogą sporto srityje kaip pagrindinį sprendimų priėmimo procesą, atitinkantį gero valdymo principus, ir gerinti jo reprezentatyvumą ir įtrauktį;
22.	siūlo Komisijai konsultuotis su atitinkamais suinteresuotaisiais subjektais dėl ES profesionalaus sporto sektoriaus socialinio dialogo komiteto įsteigimo;
23.	ragina ES institucijas apsaugoti ir skatinti pagrindines sportininkų teises, įskaitant socialines teises, pvz., asociacijų laisvę, kolektyvines derybas, nediskriminavimą, deramas darbo sąlygas ir darbuotojų sveikatos ir saugos principus;
Europos sporto modelis: kaip ES politikos priemonėmis galima stiprinti ir apsaugoti 
24.	ragina Komisiją, atsižvelgiant į tvirtą valstybių narių ir ES institucijų politinį postūmį, pateikti ilgalaikę sporto politikos strategiją, kurioje daugiausia dėmesio būtų skiriama pagrindiniams Europos sporto modelio ypatumams, ir pasiūlyti konkrečių veiksmų šioje srityje;
25.	ragina Komisiją atlikti savo, kaip Sutarčių sergėtojos, vaidmenį viename iš svarbiausių Sąjungos socialinių ir ekonomikos sektorių aktyviai stebint ir šalinant grėsmes Europos sporto modeliui, tokias kaip pavojų visai sporto ekosistemai keliančios atskirtos varžybos;
26.	dar kartą patvirtina specifinį sporto pobūdį, kartu pabrėždamas būtinybę laikytis ES teisės nuostatų, ir pripažįsta, kad nėra vieno visiems tinkančio būdo, kuriuo Europos sporto modelis būtų taikomas įvairioms sporto šakoms;
27.	ragina Komisiją pateikti aiškias ES teisės, įskaitant konkurencijos teisę, taikymo sporto sektoriui gaires, taip pat atsižvelgiant į naujausius Europos Teisingumo Teismo sprendimus;
°
°	°
28.	paveda Pirmininkei perduoti šią rezoliuciją Tarybai ir Komisijai.

Sportas yra giliai įsišaknijęs europiečių gyvenime. Visos Europos žmones jungia aistrą sportui – kaip sirgalius, sportininkus, savanorius ar dalyvius – o mes, kaip politikos formuotojai, turime aistrą formuoti sporto vaidmenį visuomenėje. Sportas yra ne tik pramoga, bet ir mūsų socialinės struktūros dalis. Jis padeda kurti darnias bendruomenes, skatina sveiką gyvenseną ir ugdo esminius gyvenimo įgūdžius tarp bet kokio amžiaus žmonių. Ja taip pat remiama mažiau galimybių turinčių asmenų, visų pirma turinčių negalią, lygybė ir integracija.
Be to, sportas yra augantis ekonomikos sektorius, sukuriantis 2,12 proc. ES BVP ir suteikiantis darbą beveik šešiems milijonams žmonių. Europos sportas yra ne tik didelis turtas pasaulinėje arenoje – jis labai svarbus ir ES viduje, nes sportas skatina ES valstybių narių bendradarbiavimą.
Atsižvelgiant į esminį sporto vaidmenį Europos visuomenėje, turime atidžiai išnagrinėti, kaip jis organizuojamas, kaip jis veikia, kaip yra valdomas ir plėtojamas. Dėl šių priežasčių Europa laikosi išskirtinio požiūrio į sportą, taikydama Europos sporto modelį. Šis modelis grindžiamas tokiais principais kaip sąžiningumas, atviros varžybos, sportiniai nuopelnai ir visų sporto lygmenų solidarumas. Šie aspektai dar kartą patvirtinti daugelyje rezoliucijų, pranešimų ir diskusijų, iš kurių matyti platus sutarimas dėl sporto, kaip vieno iš esminių mūsų socialinės ir kultūrinės struktūros kertinių akmenų, apsaugos ir skatinimo svarbos. 
Europos įsipareigojimas stiprinti Europos sporto modelį yra aiškus, tačiau pats sportas pasiekė svarbų lūžio tašką. Didėjanti komercializacija, užsienio ir valstybės lygmens investicijos ir nuosavybė, pelnu grindžiami modeliai, atskiros varžybos ir valdymo problemos kelia grėsmę sporto vientisumui ir tvarumui. Šie iššūkiai būdingi ne tik futbolui. Jie daro poveikį įvairioms sporto šakoms ir atrodo, kad jų mastas ir sudėtingumas didėja, o Europos sporto modelio atsparumas susiduria su vis didesniais išbandymais. 
Reaguojant į tai, šiame į ateitį orientuotame pranešime daugiausia dėmesio skiriama tam, ką galima ir reikėtų padaryti siekiant įveikti šiuos iššūkius. Pranešėjas pateikia konkrečių pasiūlymų ir rekomendacijų, kaip ES politikos priemonėmis galima sušvelninti šiuos iššūkius ir prisidėti kuriant ir propaguojant Europos sporto modelį. Pranešimo struktūra grindžiama modelio, tarnaujančio keturiems konkretiems tikslams, koncepcija. Visų pirma kalbama apie sporto vaidmenį visuomenėje ir skatinant įtrauktį, antra, apie tai, kaip jis gali padėti skatinti vertybes ir solidarumą ES , trečia, apie įtraukų suinteresuotųjų subjektų valdymą ir galiausiai apie tai, kaip ES politikos priemonėmis galima stiprinti ir apsaugoti Europos sporto modelį.
Pranešėjas griežtai nepritaria minčiai, kad ES neturi kompetencijos ar politinės valios remti Europos sportą. Priešingai, šiame pranešime pabrėžiamas tvirtas ankstesnių politikos veiksmų pagrindas, didėjantis ES institucijų angažuotumas ir stiprėjanti partnerystė su sporto srities suinteresuotaisiais subjektais ES lygmeniu. Naujausi Europos Teisingumo Teismo sprendimai dėl sporto valdymo ir sportininkų teisių suteikia aiškią galimybę imtis tvirtesniems ES veiksmams. Jie pabrėžia, kad reikia stiprinti Europos sporto modelį, ginti vertybėmis grindžiamą sportą ir užtikrinti, kad valdymas atitiktų ES teisės nuostatas.
Atėjo lemiamas momentas parengti ilgalaikę Europos sporto politikos strategiją. Pranešėjas ragina iš naujo sutelkti dėmesį į pagrindinių Europos sporto modelio ypatumų stiprinimą ir konkrečių veiksmų šioje srityje spartinimą. Siekiant paremti šį darbą, reikia išsamiai įvertinti, kurie pagrindiniai ypatumai yra pažeidžiamiausi ir kuriuos reikia apsaugoti, be kita ko, tinkamomis ir prieinamomis teisinėmis priemonėmis.
Akivaizdus pavyzdys – būtinybė išlaikyti tinkamą nacionalinių komandinių varžybų ir klubų varžybų pusiausvyrą, kuri yra solidarumo modelio ir vietos lygmens plėtros daugelyje sporto šakų Europoje pagrindas. 
Pranešėjas pabrėžia, kad ES teisėje ir politikoje reikia tvirčiau pripažinti ypatingą sporto pobūdį. Tai visų pirma taikoma konkurencijos teisei, laisvam judėjimui ir valstybės pagalbos nuostatoms. Todėl pranešime Komisija raginama pateikti aiškias praktines gaires, kaip ES teisės nuostatos taikomos sporto sektoriui, ypač atsižvelgiant į naujausius Europos Teisingumo Teismo sprendimus. Pripažįstant, kad nėra universalaus, viskam tinkamo būdo, kuriuo Europos sporto modelis būtų taikomas įvairioms sporto šakoms, ataskaitoje raginama stebėti kylančias grėsmes, kad būtų galima nustatyti riziką visai ekosistemai.
Finansinio solidarumo stiprinimas yra labai svarbus Europos sporto modelio ateičiai. Pranešėjas ragina stiprinti profesionalaus ir mėgėjiško sporto sąsajas taikant veiksmingesnius solidarumo mechanizmus ir teisingesnį pajamų pasidalijimą. Nors jau yra daug teigiamų pavyzdžių, yra sporto šakų ir varžybų, kuriose finansinis solidarumas nepakankamas, todėl mėgėjiško sporto plėtra labai priklauso nuo piliečių, regioninių savivaldybių ar ES finansavimo programų. Todėl pranešėjas ragina Komisiją pateikti tyrimą, kuriame būtų apžvelgti esami finansinio solidarumo mechanizmai ir perskirstymo programos, apimančios įvairias sporto šakas, ir pateiktos konkrečios rekomendacijos, kaip toliau plėtoti solidarumą. Visų pirma reikia perskirstyti lėšas tarp profesionalaus ir mėgėjiško sporto, kad būtų remiamos tokios esminės sritys kaip moterų ir jaunimo turnyrai, svarbios ilgalaikei sporto plėtrai. Itin svarbu užtikrinti papildomų lėšų sportui. Būsimose programose, pavyzdžiui, programoje „Erasmus +“, sportui turėtų būti skiriama daugiau lėšų iš bendro ES biudžeto. 
Pranešėjas pabrėžia, kad reikia griežtų finansinio tvarumo priemonių, kad būtų apsaugota ilgalaikis sporto klubų gyvybingumas ir jų vaidmuo bendruomenėse. Pranešime taip pat aptariama didėjanti užsienio ir valstybės lygmens investicijų ir nuosavybės tendencija, taip pat vien tik pelno siekiantys pramogų modeliai, kurie kelia grėsmę Europos sporto finansiniam vientisumui ir konkurencinei pusiausvyrai. Be tinkamų apsaugos priemonių kyla didelis pavojus, kad bus iškraipyta konkurencija ir pakenkta socialinėms vertybėms, kuriomis grindžiamas Europos sporto modelis.
Nors Europos sporto modelio taikymas įvairiose sporto šakose gali skirtis, pagrindinės jo vertybės ir valdymo standartai yra universalūs. Tai žmogaus teisės, lygybė, įvairovė, įtrauktis ir platesni Europos socialinio modelio principai. Šiuo tikslu pranešime visi subjektai raginami dėti daugiau pastangų siekiant užtikrinti saugų, įtraukų ir lygiateisį sportą, ypatingą dėmesį skiriant lyčių lygybės rėmimui, kovai su visų formų smurtu ir priekabiavimu bei sporto infrastruktūros prieinamumo didinimui. 
COVID-19 pandemija taip pat atskleidė sporto ekosistemos pažeidžiamumą, visų pirma staigų savanorių sporto srityje sumažėjimą. Pripažįstant savanoriškoje veikloje įgytus įgūdžius ir kvalifikaciją būtų ne tik įvertintos savanorių pastangos, bet ir skatinamas aktyvesnis jų dalyvavimas bei stiprinama jų bazė visame sporto sektoriuje. Todėl pranešime Komisijos prašoma kartu su valstybėmis narėmis parengti rekomendacijas šioje srityje.
Tvirtas, įtraukus ir atstovaujamasis valdymas yra labai svarbus tiek Europos sporto, tiek Europos sporto modelio ateičiai. Pranešime pabrėžiama, kad valdymo procese sustiprinti suinteresuotųjų subjektų balsą, ypač daug dėmesio skiriant tam, kad sportininkai ir sirgaliai būtų iš tiesų išgirsti sprendimų priėmimo procesuose. Tačiau pranešėjas taip pat pabrėžia, kad pačios suinteresuotųjų subjektų organizacijos turi būti deramo lygio ir turėti galimybę patikimai atlikti tokius vaidmenis valdant savo sportą. Šiuo tikslu pranešime pabrėžiama, kad atstovavimo standartai ir patikros yra būtina suinteresuotųjų subjektų organizacijų dalyvavimo sąlyga.
Remiantis sėkmingu ES profesionalaus futbolo sektoriaus socialinio dialogo komiteto pavyzdžiu, pranešime siūloma įsteigti ES profesionalaus sporto sektoriaus socialinio dialogo komitetą. Tai susiję su tvirtu pranešėjo įsitikinimu, kad reikėtų dėti daugiau pastangų siekiant propaguoti sportininkų pagrindines teises, įskaitant socialines teises. 
Pagrindinė šio pranešimo mintis yra ta, kad sporto autonomija gali būti išsaugota tik užtikrinant gerą valdymą. Pranešėjas skatina ragina tarptautines, Europos ir nacionalines sporto organizacijas, taip pat suinteresuotiesiems subjektams atstovaujančias organizacijas įgyvendinti aukščiausius valdymo ir skaidrumo standartus. Pranešime sporto valdymo organai taip pat raginami imtis aktyvesnių veiksmų skatinant lygybę, įvairovę ir įtrauktį sporto valdymo srityje, ypatingą dėmesį skiriant vis dar per mažo moterų ir mažumų skaičiau vadovaujamose pareigose problemai. 
Apibendrinant galima teigti, kad šiuo pranešimu nesiekiama pakeisti to, kas jau buvo pasakyta apie Europos sporto modelį – jame skatinama imtis veiksmų. Kadangi įvairiose sporto šakose kyla vis didesnė grėsmė sporto principams ir vertybėms, labai svarbus tvirtas ES politikos formuotojų angažuotumas sporto srityje. Negalime sau leisti būti patenkinti savimi realių ir neatidėliotinų problemų akivaizdoje.
Europa yra šiuolaikinio sporto lopšys ir jos kultūroje ir istorijoje yra giliai įsišaknijęs sąžiningas žaidimas ir varžymasis. Europos sporto modelis kinta, tačiau principai, kuriais grindžiama mūsų sporto politika, lieka nepakitę. ES politika turi suteikti galių sporto organizacijoms ir suinteresuotiesiems subjektams ir užtikrinti jų atskaitomybę. Labai svarbu, kad plėtotume Europos sporto modelį atsižvelgdami į sporto unikalumą ir jį puoselėdami.

